འདི་གའི་གསར་འགོད་པས་བོད་ཀྱི་རྒྱལ་ཡོངས་མང་གཙོ་ཚོགས་པའི་ཚོགས་གཙོ་ཚེ་བརྟན་ནོར་བུ་ལགས་སུ་ཟབ་སྦྱོང་འདི་ལྟ་བུ་ཞིག་ཚོགས་དགོས་པའི་དམིགས་ཡུལ་གཙོ་བོ་ག་རེ་ཡིན་སྐོར་དྲིས་པར་ཁོང་གིས།གཙོ་བོ་མཐོ་སློབ་ཁག་འགྲིམ་བཞིན་པའི་སློབ་གཉེར་བ་ཚོར་མགོ་འཁྲིད་ཀྱི་ཟབ་སྦྱོང་དེ་ཧ་ཅང་གལ་ཆེན་པོ་ཡིན་པ་དང་།ང་ཚོས་ཟབ་སྦྱོང་འདི་ལྟ་བུ་ཨ་རིའི་ཐེབས་རྩའི་རོགས་སྐྱོར་འོག་ཐེངས་གཉིས་ལ་ཚོགས་ཟིན་པ་རེད།ཐེངས་འདི་ལའང་ཨ་རིའི་ཐེབས་རྩའི་རོགས་སྐྱོར་འོག་ཐེངས་སྔོན་མ་དག་གི་ཉམས་མྱོང་ལས་ཟབ་སྦྱོང་གོ་སྒྲིག་གནང་མཁན་དང་དེ་ལ་མཐུན་རྐྱེན་སྦྱོར་མཁན།དེ་བཞིན་ཟབ་སྦྱོང་ལ་མཉམ་ཞུགས་གནང་མཁན་ཚང་མས་དགོས་མཁོ་ཆེན་པོ་ཞིག་ཏུ་གཟིགས་ནས་མུ་མཐུད་ཚོགས་པ་ཡིན་ལ།གཉིས་ནས་བོད་ཀྱི་རྒྱལ་ཡོངས་མང་གཙོ་ཚོགས་པའི་ལས་འགན་གཙོ་བོ་གསུམ་ཡོད་པ་ལས།དང་པོ་དེ་གཞོན་སྐྱེས་ཚོར་ཆབ་སྲིད་དང་དམངས་གཙོའི་གོ་རྟོགས་སྤེལ་རྒྱུ་དང་མི་མང་ནང་མཁས་དབང་སོགས་གདན་འདྲེན་གྱིས་དུས་ནས་དུས་སུ་བགྲོ་གླེང་བྱེད་པ་བཅས་རེད།གཉིས་པ་དེ་ལོ་ལྔ་རེའི་མཚམས་ནས་སྲིད་སྐྱོང་དང་བོད་མི་མང་སྤྱི་འཐུས་འོས་མི་སོགས་དྲིལ་བསྒྲགས་བྱེད་པ་དང་།གསུམ་པ་བོད་མི་སྤྱི་ལ་འཁྲི་བའི་འགན་འཁུར་ལྟར་ཆབ་སྲིད་འཐབ་རྩོད་བྱེད་པ་བཅས་ཆགས་ཀྱི་ཡོད་པ་རེད།ཅེས་བརྗོད་བྱུང་།